Mayová naďalej povedie britských konzervatívcov, strana stanovy nezmení
LONDÝN 24. apríla (WebNoviny.sk) - Britská Konzervatívna strana premiérky Theresy Mayovej sa rozhodla nemeniť svoje stanovy, čo okrem iného znamená, že Mayová by mala zostať na jej čele ešte najmenej do decembra.
V stredu to oznámil Graham Brady, predseda straníckej komisie, ktorá dohliada na stanovy konzervatívcov.
Mnohí zapálení stúpenci brexitu z prostredia tejto strany tlačili na to, aby Mayová z čela strany odišla, pretože sa na ňu hnevajú, že nevedela zariadiť odchod Británie z EÚ a krajina je ešte aj po troch rokoch od referenda o brexite členskou krajinou únie.
Podľa aktuálnych stanov konzervatívcov je však možné o odvolaní predsedníčky strany hlasovať len raz za rok.
Keďže posledné takéto hlasovanie Mayová ustála v decembri minulého roku, najbližšie sa o jej odchode z čela strany môže hlasovať až v decembri tohto roku.
Viac k témam: Brexit, Konzervatívna stranaZdroj: Webnoviny.sk - Mayová naďalej povedie britských konzervatívcov, strana stanovy nezmení © SITA Všetky práva vyhradené.
Zdroj a foto: SITA